গেল সেপ্টেম্বরের ২৬ তারিখ। ঘড়িতে তখন বিকেল চারটা সাড়ে চারটার মতো। হলের টেলিভিশন-কক্ষে তখন জমজমাট ভিড়। ভিড় থাকলেও ফিসফাস ছাড়া আর কোনো শব্দ নেই। কোনো এক বিশেষ কারণে দর্শকেরা সবাই মোটামুটি নির্বাক, ভেতরে ভেতরে অস্থির। তবে টেলিভিশনে হঠাৎ কী একটা শুনেই নির্বাক তরুণদের মুখে বোল ফুটল। শুধু বোল বললে ভুল হয়, শুরু হলো তুমুল শোরগোল আর জয়ধ্বনি। রাস্তায় বেরোল আনন্দ মিছিল। কেন? কারণ, জাতীয় সংসদে ওই দিন বাংলাদেশ টেক্সটাইল বিশ্ববিদ্যালয় বিল, ২০১০ পাস হলো! ফলে সেদিন থেকে ‘কলেজ অব টেক্সটাইল ইঞ্জিনিয়ারিং অ্যান্ড টেকনোলজি’র জায়গায় লেখা হলো ‘বাংলাদেশ টেক্সটাইল বিশ্ববিদ্যালয়’।